คลังเร่งใช้จ่ายเต็มที่ ขาดดุลกระตุ้นศก.
คลังเร่งใช้เงินกระตุ้นเศรษฐกิจ ส่งผลงบประมาณขาดดุลอย่างต่อเนื่อง ไม่รวมรายได้และรายจ่ายดอกเบี้ย รวมทั้งการชำระคืนต้นเงินกู้
6 เม.ย. 2559

คลังเร่งใช้เงินกระตุ้นเศรษฐกิจ ส่งผลงบประมาณขาดดุลอย่างต่อเนื่อง ไม่รวมรายได้และรายจ่ายดอกเบี้ย รวมทั้งการชำระคืนต้นเงินกู้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังภาคสาธารณะตามระบบ สศค. ซึ่งเป็นรายได้รายจ่ายของรัฐบาล องค์กรปกครองส่วนท้องถิ่น (อปท.) และรัฐวิสาหกิจ ในไตรมาสแรกของปีงบประมาณ 2559 (ต.ค.-ธ.ค. 2558) ขาดดุลการคลังทั้งสิ้น 2.38 แสนล้านบาท คิดเป็น 1.7% ของผลิตภัณฑ์มวลรวมในประเทศ (จีดีพี) โดยขาดดุลเพิ่มขึ้นจากช่วงเดียวกันของปีที่แล้ว 9.1%
ทั้งนี้ ภาคสาธารณะมีรายได้รวม 1.58 ล้านล้านบาท ลดลงจากช่วงเดียวกันของปีที่แล้ว 1.58 แสนล้านบาท หรือ 9.1% เป็นผลจากรัฐวิสาหกิจ โดยเฉพาะบริษัท ปตท. การไฟฟ้าฝ่ายผลิตแห่งประเทศไทย และบริษัท ทีโอที มีรายได้ลดลง ทางด้านรายจ่ายภาคสาธารณะมีการเบิกจ่ายทั้งสิ้น 1.82 ล้านล้านบาท ลดลงจากช่วงเดียวกันของปีที่แล้ว 1.38 แสนล้านบาท หรือ 7.1% เนื่องมาจากรัฐวิสาหกิจขนาดใหญ่ ปตท. และบริษัท การบินไทย มีการเบิกจ่ายลดลง
ขณะที่ดุลการคลังภาคสาธารณะ ซึ่งเป็นดุลที่สะท้อนผลการดำเนินงานและทิศทางนโยบายการคลังอย่างแท้จริง ขาดดุล 1.71 แสนล้านบาท คิดเป็น 1.2% ของจีดีพี